## Uredba o provedbi carinskih mjera u vezi s robom za koju postoji sumnja da povrjeđuje određena prava intelektualnog vlasništva

### NN 50/2006 (5.5.2006.), Uredba o provedbi carinskih mjera u vezi s robom za koju postoji sumnja da povrjeđuje određena prava intelektualnog vlasništva

# VLADA REPUBLIKE HRVATSKE

**1207**

Na temelju članka 70. stavka 3. Carinskog zakona (»Narodne novine«, br. 78/99,
117/99, 73/2000, 92/2001, 47/2003 i 140/2005), Vlada Republike Hrvatske je na
sjednici održanoj 28. travnja 2006. godine donijela

## UREDBU

### O PROVEDBI CARINSKIH MJERA U VEZI S ROBOM ZA KOJU POSTOJI SUMNJA DA POVRJEĐUJE ODREĐENA PRAVA INTELEKTUALNOG VLASNIŠTVA

UVODNE ODREDBE

Članak 1.

(1) Ovom Uredbom propisuju se uvjeti pod kojima Carinska uprava Republike
Hrvatske (u daljnjem tekstu: Carinska uprava) poduzima mjere s robom koja je
predmet carinskog postupanja, a za koju postoji opravdana sumnja da se njome
povrjeđuje pravo intelektualnog vlasništva i postupak za provedbu tih mjera, u
slučajevima:
1. kada se roba pušta u slobodan promet, izvozi ili ponovno izvozi, sukladno
članku 73. Carinskog zakona,
2. kada se u provedbi mjera carinskog nadzora, sukladno člancima 49. i 186.
Carinskog zakona, pronađe roba koja se unosi u ili iznosi iz carinskog područja
Republike Hrvatske,
3. kada se, u smislu članka 96. stavka 1. točke a) Carinskog zakona, roba
stavlja u carinski postupak s odgodom,
4. kada se roba, sukladno članku 185. stavku 2. Carinskog zakona, ponovno
izvozi, te
5. kada se roba smješta u slobodnu zonu ili slobodno skladište, sukladno važećim
carinskim propisima.
(2) Ovom Uredbom propisuju se i mjere koje se poduzimaju, nakon što je
pravomoćnom sudskom odlukom utvrđeno da se robom iz stavka 1. ovoga članka
povrjeđuje određeno pravo intelektualnog vlasništva.

Članak 2.

(1) Roba kojom se povrjeđuje pravo intelektualnog vlasništva, u smislu ove
Uredbe, označava:
1. krivotvorenu robu, kojom se smatra:
a) roba, uključujući i njezino pakiranje, koja je bez odobrenja obilježena
znakom koji je istovjetan žigu valjano registriranom za istu vrstu proizvoda,
ili koji se u bitnim obilježjima ne može razlikovati od takvog žiga, i koja time
povrjeđuje pravo nositelja tog žiga u Republici Hrvatskoj;
b) svaki simbol žiga (logotip, etiketa, naljepnica, brošura, uputstvo za
uporabu, jamstveni list, i dr.), neovisno je li je podnesen zajedno s robom ili
odvojeno, pod istim okolnostima kao i roba navedena u podtočki a) ove točke;
c) pakiranje obilježeno žigom krivotvorene robe, a koje se podnosi odvojeno u
istim okolnostima kao i roba iz podtočke a) ove točke,
2. piratsku robu, to jest robu koja je izrađena ili sadrži primjerke koji su
izrađeni bez odobrenja nositelja autorskog prava ili srodnih prava ili nositelja
industrijskog dizajna ili bez odobrenja osobe koju je ovlastio nositelj prava,
bez obzira jesu li su navedena prava registrirana, sukladno Zakonu, ako se
izradom tih primjeraka povrjeđuje autorsko pravo ili srodna prava ili prava iz
industrijskog dizajna koja vrijede u Republici Hrvatskoj,
3. robu kojom se povrjeđuju:
a) patent, prema važećim propisima u Republici Hrvatskoj;
b) svjedodžba o dodatnoj zaštiti, prema važećim propisima u Republici Hrvatskoj;
c) biljne sorte, prema važećim propisima u Republici Hrvatskoj;
d) oznake izvornosti ili oznake zemljopisnog podrijetla, prema važećim propisima
u Republici Hrvatskoj.
(2) Robom kojom se povrjeđuje pravo intelektualnog vlasništva smatra se i bilo
koji kalup ili matrica koji su posebno dizajnirani ili prilagođeni za izradu
robe kojom se povrjeđuje pravo intelektualnog vlasništva, ako se uporabom takvog
kalupa ili matrice povrjeđuje pravo intelektualnog vlasništva prema važećim
propisima.

Članak 3.

(1) Provedba carinskih mjera, propisanih ovom Uredbom, pokreće se na zahtjev
nositelja prava ili po službenoj dužnosti.
(2) U smislu ove Uredbe, nositeljem prava smatra se:
1. osoba koja je nositelj žiga, autorskog prava ili srodnih prava, industrijskog
dizajna, patenta, svjedodžbe o dodatnoj zaštiti, biljne sorte, oznake
izvornosti, oznake zemljopisnog podrijetla, te općenito svih prava navedenih u
članku 2. stavku 1. ove Uredbe,
2. bilo koja druga osoba ovlaštena za korištenje bilo kojih prava intelektualnog
vlasništva navedenih u točki 1. ovog stavka,
3. zastupnik nositelja prava ili ovlaštenog korisnika prava.
(3) Nositelja prava ili ovlaštenog korisnika prava može zastupati fizička ili
pravna osoba, sukladno važećim propisima, uključujući i:
1. udrugu za kolektivno ostvarivanje autorskog ili srodnih prava, čija je jedina
ili glavna svrha ostvarivanje autorskog ili srodnih prava,
2. osobe koje po važećim propisima imaju pravo podnošenja prijave za upis
korištenja oznaka zemljopisnog podrijetla ili oznaka izvornosti,
3. oplemenjivače biljnih sorti.

Članak 4.

(1) Ova se Uredba ne odnosi na:
1. robu koja je obilježena žigom uz odobrenje nositelja žiga, ili ako je roba,
koja je obilježena oznakom izvornosti ili oznakom zemljopisnog podrijetla, ili
koja je zaštićena patentom ili svjedodžbom o dodatnoj zaštiti, autorskim pravom
ili srodnim pravima ili industrijskim dizajnom ili biljnom sortom, izrađena uz
odobrenje nositelja prava, ali je bez pristanka nositelja prava stavljena u
jedan od carinskih postupaka ili postupanja iz članka 1. stavka 1. ove Uredbe,
uključujući i robu koja je proizvedena pod uvjetima drugačijim od onih koji su
ugovoreni s nositeljem prava,
2. robu nekomercijalne prirode koja se unosi u osobnoj prtljazi putnika, ili
koja je sadržana u pošiljkama koje fizičke osobe iz inozemstva besplatno šalju
fizičkim osobama u Republici Hrvatskoj, ako se unosi, odnosno šalje u propisanoj
količini i vrijednosti, koja je sukladno važećim carinskim propisima oslobođena
od plaćanja carine, te ako ne postoji sumnja da je ista namijenjena
komercijalnom prometu.

Članak 5.

U provedbi carinskih mjera, Carinska uprava postupa i rješava temeljem ove
Uredbe, te drugih propisa, kojima se uređuje provedba mjera carinskog nadzora i
provjere robe pri rješavanju o carinski dopuštenom postupanju ili uporabi robe.

Članak 6.

Središnji ured Carinske uprave vodi evidenciju o zahtjevima za poduzimanje mjera
za zaštitu prava intelektualnog vlasništva.

Članak 7.

Državni zavod za intelektualno vlasništvo obvezan je, na zahtjev Središnjeg
ureda Carinske uprave, dostaviti podatke o važećim pravima i njihovim
nositeljima, upisane u registre pojedinih prava intelektualnog vlasništva, koji
se vode pri Državnom zavodu za intelektualno vlasništvo.

PODNOŠENJE ZAHTJEVA ZA PODUZIMANJEM CARINSKIH MJERA

Članak 8.

(1) Zahtjev za poduzimanjem carinskih mjera za zaštitu prava intelektualnog
vlasništva podnosi se Središnjem uredu Carinske uprave u pisanom obliku ili
elektronskom razmjenom podataka, ako to dopuštaju tehničke mogućnosti i ako
uporabu takvih sredstava odobri Carinska uprava.
(2) Zahtjev iz stavka 1. ovoga članka obavezno se podnosi u dva primjerka na
obrascu iz Priloga 1., koji je sastavni dio ove Uredbe i koji se popunjava
sukladno uputama otisnutim uz obrazac zahtjeva. Na podnošenje zahtjeva putem
elektroničke razmjene podataka, na odgovarajući način se primjenjuju carinski
propisi koji uređuju uporabu sustava elektroničke razmjene podataka.
(3) Uz zahtjev se obavezno prilažu:
1. podaci o podnositelju zahtjeva (ime i prezime ili tvrtka, odnosno naziv i
sjedište, broj fiksnog i mobilnog telefona, broj faksa, e-mail adresa, internet
adresa), te podaci o zastupniku nositelja prava (ime i prezime ili tvrtka,
odnosno naziv i sjedište, broj fiksnog i mobilnog telefona, broj faksa, e-mail
adresa, internet-adresa),
2. isprave koje dokazuju da je podnositelj zahtjeva nositelj prava, i to:
a) u slučaju prava intelektualnog vlasništva koje je registrirano ili za koje je
podnesen zahtjev za registraciju, dokaz o registraciji ili dokaz da je zahtjev
za registraciju podnesen;
b) u slučaju autorskog prava ili srodnog prava ili prava industrijskog dizajna,
koja nisu registrirana ili za koje nije podnesen zahtjev, dokaz o autorstvu ili
statusu izvornog nositelja prava.
3. ako zahtjev podnosi korisnik odnosnog prava, pored dokaza iz točke 2. ovog
stavka, potrebno je priložiti preslik ugovora ili bilo koje druge isprave kojom
se stječe pravo korištenja,
4. ako zahtjev podnosi zastupnik nositelja prava ili ovlaštenog korisnika prava,
pored dokaza iz točke 2. i 3. ovog stavka, potrebno je priložiti presliku
punomoći. Zastupnik mora priložiti izjavu iz članka 9. ove Uredbe koju je
potpisala osoba iz točke 2. i 3. ovog stavka,
5. točan i detaljan tehnički opis robe, koji Carinskoj upravi omogućava
identifikaciju robe;
6. ime i adresu kontakt osobe koju je odredio nositelj prava,
7. sve specifične informacije koje nositelj prava može imati, vezano uz vrstu
ili način povrede prava intelektualnog vlasništva zaštićenih odredbama ove
Uredbe,
8. drugi raspoloživi podaci koji su poznati nositelju prava, kao što su:
a) vrijednost originalne robe;
b) mjesto iz kojega roba dolazi ili predviđeno odredište;
c) podatke za identifikaciju pošiljke ili pakiranja i ambalaže robe;
d) očekivani datum dolaska i odlaska pošiljke;
e) vrsta prijevoznog sredstva;
f) podatke o uvozniku, izvozniku, primatelju ili posjedniku robe;
g) zemlja ili zemlje proizvodnje, te putovi prijevoza;
h) tehničke i druge razlike između originalne i robe za koju se sumnja da
povrjeđuje pravo intelektualnog vlasništva, ako su poznate.
(4) Ovisno o vrsti i posebnostima prava intelektualnog vlasništva za koje je
podnesen zahtjev, mogu se zatražiti i dodatni podaci, uključujući podatke o
mjestu izrade ili proizvodnje, distribucijskoj mreži i korisnicima licenci.
(5) Dokazom u smislu stavka 3. točke 2. podtočke a) ovog članka smatra se i
preslik izvatka iz odgovarajućeg registra, odnosno upisnika.
(6) Isprave priložene uz zahtjev za poduzimanjem carinskih mjera za zaštitu
prava intelektualnog vlasništva smatraju se sastavnim dijelom zahtjeva.
(7) Na podnošenje zahtjeva se ne plaća upravna pristojba prema propisima o
upravnim pristojbama.

Članak 9.

(1) Uz zahtjev za poduzimanjem carinskih mjera za zaštitu prava intelektualnog
vlasništva, obavezno se podnosi izjava nositelja prava, ovjerena kod javnog
bilježnika, kojom nositelj prava prihvaća odgovornost za štetu koja može nastati
osobama koje sudjeluju u nekom od carinskih postupaka ili postupanja, navedenih
u članku 1. stavku 1. ove Uredbe, u slučaju kada su carinske mjere, poduzete u
skladu sa člankom 11. stavkom 1. ove Uredbe, prekinute uslijed postupanja ili
propusta nositelja prava, ili ako se za odnosnu robu naknadno utvrdi da ne
povrjeđuje pravo intelektualnog vlasništva.
(2) Izjavom iz stavka 1. ovog članka, nositelj prava se obvezuje da će snositi i
sve troškove koji nastanu, u vezi sa čuvanjem i održavanjem robe koja je
zadržana pod carinskim nadzorom, u skladu sa člancima 11. i 15. ove Uredbe.
(3) Izjava iz stavka 1. ovog članka podnosi se na obrascu iz Priloga 2., koji je
sastavni dio ove Uredbe.

Članak 10.

(1) Ako zahtjev za poduzimanjem carinskih mjera za zaštitu prava intelektualnog
vlasništva sadrži sve obavezne podatke i isprave propisane člancima 8. i 9. ove
Uredbe, Središnji ured Carinske uprave odobrit će provedbu zatraženih mjera i
odluku o tome naznačiti u rubrici 14. obrasca zahtjeva. Odobrenje se uvodi u
evidenciju prihvaćenih zahtjeva i dostavlja podnositelju zahtjeva i
carinarnicama.
(2) Mjere za zaštitu prava intelektualnog vlasništva odobravaju se za razdoblje
koje ne može biti dulje od godinu dana od dana donošenja odobrenja. Odobreno
razdoblje može se produžiti za još godinu dana, na temelju pisanog zahtjeva
podnositelja zahtjeva koji je podnesen prije isteka odobrenog razdoblja i ako su
podmireni svi do tada nastali troškovi koji terete nositelja prava sukladno
odredbama ove Uredbe.
(3) U slučaju odbijanja zahtjeva, Središnji ured Carinske uprave donosi rješenje
i odluku o tome naznačuje u rubrici 14. obrasca zahtjeva. Rješenje se uvodi u
evidenciju odbijenih zahtjeva i dostavlja podnositelju zahtjeva.
(4) U slučaju da predmetno pravo intelektualnog vlasništva više nije valjano
registrirano ili je isteklo, podnositelj zahtjeva je obvezan o istome
obavijestiti Središnji ured Carinske uprave u roku od osam dana od dana
utvrđenja nevaljanosti, odnosno isteka registracije.
(5) Na zahtjev Središnjeg ureda Carinske uprave, podnositelj zahtjeva je dužan
dostaviti sve dodatne podatke potrebne za provedbu carinskih mjera.
(6) Na zahtjeve za produženjem provedbe carinskih mjera na odgovarajući se način
primjenjuju odredbe članaka 8. i 9. ove Uredbe.

PRIVREMENO ZADRŽAVANJE ROBE

Članak 11.

(1) Ako carinarnica pri provedbi mjera carinskoga nadzora ili provjere robe,
odnosno provedbe carinskih postupaka ili postupanja, navedenih u članku 1.
stavku 1. ove Uredbe, po potrebi i uz konzultacije s nositeljem prava, utvrdi
postojanje opravdane sumnje da se robom koja odgovara opisu robe navedenom u
odobrenju iz članka 10. stavka 1. ove Uredbe povrjeđuje pravo intelektualnog
vlasništva, privremeno će zastati s daljnjom provedbom zahtijevanog carinskog
postupka ili postupanja, te bez odlaganja pisano o istome obavijestiti Središnji
ured Carinske uprave.
(2) Središnji ured Carinske uprave će, bez odlaganja, donijeti rješenje o
privremenom zadržavanju robe, u kojem će se navesti stvarna ili pretpostavljena
količina robe i stvarna ili pretpostavljena vrsta robe.
(3) Središnji ured Carinske uprave rješenje, iz stavka 2. ovoga članka, bez
odlaganja, dostavlja podnositelju zahtjeva i deklarantu ili posjedniku robe, u
smislu članka 50. Carinskog zakona, te nadležnoj carinarnici koja, temeljem
zaprimljenog rješenja, privremeno zadržava odnosnu robu.
(4) Na temelju rješenja iz stavka 2. ovog članka, nadležna carinarnica omogućiti
će osobama koje sudjeluju u nekom od carinskih postupaka ili postupanja,
navedenih u članku 1. stavku 1. ove Uredbe, te podnositelju zahtjeva, pregled
privremeno zadržane robe.
(5) Prilikom pregleda robe, nadležna carinarnica može, na zahtjev podnositelja
zahtjeva, dozvoliti uzimanje uzoraka privremeno zadržane robe u prisutnosti
carinskog službenika, sukladno važećim carinskim propisima, a u svrhu analize i
daljnjeg postupka. Analiza se vrši na odgovornost i trošak nositelja prava.
(6) Ako okolnosti to dopuštaju i ovisno o primjeni članka 15. ove Uredbe, uzorci
se moraju vratiti nakon završene analize, po mogućnosti prije nego što se
privremeno zadržana roba prepusti u zahtijevani carinski postupak.
(7) Na privremeno zadržanu robu na odgovarajući način se primjenjuju carinski
propisi za privremeni smještaj robe.

Članak 12.

(1) U svrhu utvrđivanja povrede prava intelektualnog vlasništva, nadležna
carinarnica omogućit će nositelju prava uvid u podnesene isprave o unosu robe u
carinsko područje Republike Hrvatske ili iznosu robe iz njega. U istu svrhu,
Središnji ured Carinske uprave obavijestit će nositelja prava, na njegov
zahtjev, o imenu i adresi primatelja, pošiljatelja, deklaranta ili posjednika
robe, te o podrijetlu robe za koju se opravdano sumnja da povrjeđuje pravo
intelektualnog vlasništva.
(2) Obavijesti iz stavka 1. ovog članka daju se, uz poštivanje propisa o zaštiti
osobnih podataka koji predstavljaju poslovnu, profesionalnu ili službenu tajnu,
te propisa o zaštiti drugih povjerljivih podataka.

Članak 13.

(1) Podnositelj zahtjeva je obavezan u roku od deset radnih dana od dana
zaprimanja rješenja o privremenom zadržavanju robe, iz članka 11. stavka 2. ove
Uredbe, pisano izvijestiti Središnji ured Carinske uprave da je, u vezi s
privremeno zadržanom robom, nadležnome sudu podnio tužbu, radi povrede prava
intelektualnog vlasništva, uz dostavu preslika tužbe s dokazom o njezinom
podnošenju.
(2) Na temelju obrazloženog zahtjeva podnositelja zahtjeva, Središnji ured
Carinske uprave može produžiti rok iz stavka 1. ovog članka za daljnjih deset
radnih dana.
(3) U slučaju lako pokvarljive robe za koju se sumnja da povrjeđuje pravo
intelektualnog vlasništva, rok iz stavka 1. ovog članka iznosi tri radna dana.
Taj se rok ne može produžiti.

ZADRŽAVANJE ROBE

Članak 14.

(1) Ako podnositelj zahtjeva postupi u skladu s odredbama članka 13. ove Uredbe,
Središnji ured Carinske uprave će odmah, a najkasnije u roku pet radnih dana od
zaprimanja pisane obavijesti o podnošenju tužbe, donijeti rješenje o zadržavanju
robe do primitka pravomoćne odluke nadležnog suda, te će o istome, bez
odlaganja, obavijestiti nadležnu carinarnicu.
(2) Podnositelj zahtjeva je obavezan robu, zadržanu sukladno stavku 1. ovog
članka, staviti u postupak skladištenja, sukladno važećim carinskim propisima.

Članak 15.

(1) Nositelj prava može podnijeti zahtjev za uništenje privremeno zadržane robe
pod carinskim nadzorom, bez obaveze da se prethodno utvrdi je li pravo
intelektualnog vlasništva povrijeđeno po važećim propisima.
(2) Nadležna carinarnica može udovoljiti zahtjevu nositelja prava iz stavka 1.
ovog članka, ako je isti podnesen u pisanom obliku Središnjem uredu Carinske
uprave, u roku iz članka 13. ove Uredbe, te ako nositelj prava uz zahtjev
priloži:
1. pisanu izjavu, ovjerenu kod javnog bilježnika, da se privremeno zadržanom
robom povrjeđuje njegovo pravo intelektualnog vlasništva, iz članka 2. stavka 1.
ove Uredbe,
2. pisanu izjavu deklaranta, posjednika ili vlasnika robe, ovjerenu kod javnog
bilježnika, da je suglasan s uništenjem privremeno zadržane robe pod carinskim
nadzorom.
(3) Prije uništenja robe pod carinskim nadzorom, nadležna carinarnica može, na
zahtjev nositelja prava, deklaranta, posjednika ili vlasnika robe, dozvoliti
uzimanje uzoraka predmetne robe. Uzimanje uzoraka vrši se pod carinskim
nadzorom, sukladno važećim carinskim propisima i sastavlja se zapisnik o
uzimanju uzoraka. Nadležna carinarnica je dužna na prikladan način osigurati
istovjetnost uzoraka i predati ih na čuvanje osobi koja je podnijela zahtjev za
uzimanjem uzoraka, kako bi isti mogli poslužiti kao dokaz u slučaju pokretanja
sudskog postupka.
(4) Zapisnik o uzimanju uzoraka iz stavka 3. ovog članka sastavlja se na obrascu
koji je u Prilogu 3. ove Uredbe i njezin je sastavni dio. Primjerak zapisnika o
uzimanju uzoraka dostavlja se osobi koja je podnijela zahtjev za uzimanjem
uzoraka. Jedan primjerak zapisnika carinarnica prilaže u spis predmeta o
uništenju robe.
(5) Uz zapisnik o uzimanju uzoraka obvezno se prilažu fotografije odnosne robe,
ovjerene otiskom carinskog pečata.
(6) Za uništenje robe pod carinskim nadzorom odgovoran je nositelj prava na čiji
se trošak uništenje provodi.
(7) Uništenjem robe pod carinskim nadzorom ne smiju nastati troškovi na teret
države.

Članak 16.

(1) Nositelj prava koji je obaviješten, sukladno članku 12. ove Uredbe, smije
koristiti te obavijesti samo u svrhu koja je određena člancima 13. i 15. ove
Uredbe.
(2) Ako drugim propisima nije drugačije određeno, svako korištenje obavijesti iz
članka 12. ove Uredbe suprotno svrsi određenoj člancima 13. i 15. ove Uredbe,
može imati za posljedicu građanskopravnu odgovornost nositelja prava, te
predstavljati osnovu za ukidanje odobrenja iz članka 10. stavka 1. ove Uredbe.
(3) U slučaju daljnjeg nepoštivanja odredbe stavka 1. ovog članka, Središnji
ured Carinske uprave može odbiti produženje razdoblja za provedbu carinskih
mjera.

Članak 17.

Ako podnositelj zahtjeva ne postupi sukladno odredbi članka 13. ove Uredbe, ili
ako ne pokrene postupak za uništenje robe pod carinskim nadzorom u skladu s
člankom 15. ove Uredbe, Središnji ured Carinske uprave donosi rješenje o
prestanku privremenog zadržavanja robe, te, bez odlaganja, obavještava nadležnu
carinarnicu da se ista može staviti u zahtijevani postupak, odnosno postupanje,
ako su ispunjeni ostali uvjeti propisani za stavljanje robe u odnosni carinski
postupak, odnosno postupanje.

Članak 18.

(1) Ako je roba privremeno zadržana, sukladno članku 11. ove Uredbe, radi moguće
povrede prava na industrijski dizajn, patent, svjedodžbu o dodatnoj zaštiti ili
biljnu sortu, deklarant, vlasnik, uvoznik, posjednik ili primatelj robe mogu, uz
polaganje osiguranja, podnijeti pisani zahtjev za puštanje robe u zahtijevani
postupak ili postupanje, te ukidanje rješenja o privremenom zadržavanju robe,
ako su ispunjeni sljedeći uvjeti:
1. da je Središnji ured Carinske uprave pravovremeno pisano obaviješten o
podnošenju tužbe, sukladno članku 13. stavku 1. ove Uredbe,
2. da do isteka roka iz članka 13. stavka 1. ove Uredbe nadležni sud nije
odredio privremenu mjeru, te
3. da su ispunjeni i ostali uvjeti propisani za stavljanje robe u zahtijevani
carinski postupak ili postupanje.
(2) Osiguranje iz stavka 1. ovog članka mora biti dovoljno visoko, kako bi se
zaštitili interesi nositelja prava i isto ne utječe na druga pravna sredstva
koja su na raspolaganju nositelju prava.
(3) Prije preuzimanja robe, podnositelj zahtjeva iz stavka 1. ovoga članka,
obavezan je podmiriti troškove nastale, u vezi sa čuvanjem i održavanjem robe.
(4) Ako je postupak u kojem se treba utvrditi je li povrijeđeno pravo
intelektualnog vlasništva pokrenut drugačije, a ne na inicijativu nositelja
prava na industrijski dizajn, patent, svjedodžbu o dodatnoj zaštiti ili biljnu
sortu, osiguranje će se vratiti, ako osoba koja je pokrenula navedeni postupak,
u roku od 20 radnih dana od datuma primitka obavijesti o privremenom zadržavanju
robe, ne izvrši svoje pravo pokretanja sudskog postupka. Taj se rok može
produljiti najviše do ukupno 30 radnih dana.

Članak 19.

O donošenju pravomoćne sudske odluke o usvajanju ili odbijanju tužbenoga
zahtjeva ili drugoga akta kojim se okončava odnosni spor za zaštitu prava,
nositelj prava je obvezan, bez odlaganja, a najkasnije u roku od osam radnih
dana od zaprimanja pravomoćne odluke, izvijestiti Središnji ured Carinske
uprave.

Članak 20.

(1) Ako nadležni sud odbaci tužbu ili odbije tužbeni zahtjev, Središnji ured
Carinske uprave, na temelju pravomoćne sudske odluke, donosi rješenje o
prestanku zadržavanja robe, te o tome, najkasnije u roku osam radnih dana od
zaprimanja odluke, pisano izvještava nadležnu carinarnicu.
(2) Po prijemu izvješća, iz stavka 1. ovoga članka, nadležna carinarnica će
obavijestiti deklaranta, posjednika, odnosno primatelja robe da može staviti
robu u zahtijevani carinski postupak, odnosno postupanje, ako su ispunjeni
ostali uvjeti propisani za stavljanje odnosne robe u zahtijevani carinski
postupak, odnosno postupanje.

Članak 21.

Skladištenjem, čuvanjem i održavanjem robe koja je zadržana pod carinskim
nadzorom, u skladu s odredbama ove Uredbe, ne smiju nastati troškovi na teret
države.

POSTUPANJE PO SLUŽBENOJ DUŽNOSTI

Članak 22.

(1) Carinarnica koja pri provedbi mjera carinskoga nadzora ili provjere robe,
odnosno provedbe carinskih postupaka ili postupanja, navedenih u članku 1.
stavku 1. ove Uredbe, a prije nego što je zahtjev iz članka 8. ove Uredbe
podnesen ili prihvaćen, utvrdi postojanje opravdane sumnje da se odnosnom robom
povrjeđuje pravo intelektualnog vlasništva, može privremeno zastati s daljnjom
provedbom zahtijevanog carinskog postupka ili postupanja, te, bez odlaganja,
pisano o istome obavijestiti Središnji ured Carinske uprave.
(2) Središnji ured Carinske uprave, bez odlaganja, pisano obavještava nositelja
prava, ako je poznat, o privremenom zadržavanju robe, mogućoj povredi njegovih
prava intelektualnog vlasništva, te mogućnosti da, u roku od tri radna dana od
dana primitka obavijesti o privremenom zadržavanju robe, podnese pisani zahtjev,
iz članka 8. ove Uredbe, za poduzimanjem mjera za zaštitu prava intelektualnog
vlasništva.
(3) Ako nositelj prava podnese zahtjev za poduzimanjem mjera za zaštitu prava
intelektualnog vlasništva koji udovoljava propisanim uvjetima u roku iz stavka
2. ovog članka, Središnji ured Carinske uprave odobrit će provedbu zatraženih
mjera i odluku o tome donijeti na način propisan člankom 10. stavkom 1. ove
Uredbe.
(4) U daljnjem postupku provedbe mjera zaštite prava intelektualnog vlasništva
na odgovarajući način se primjenjuju odredbe članaka 11., 12., 13., 14., 15.,
16., 17., 18., 19. i 20. ove Uredbe. Rokovi iz članka 13. i 15. ove Uredbe
računaju se od dana primitka zahtjeva za poduzimanjem mjera za zaštitu prava
intelektualnog vlasništva.

POSTUPANJE S ROBOM ZA KOJU JE UTVRĐENO DA POVRJEĐUJE PRAVO INTELEKTUALNOG
VLASNIŠTVA

Članak 23.

(1) Utvrdi li nadležni sud pravomoćnom odlukom da se povrjeđuje neko od prava
intelektualnog vlasništva, a nositelj prava nije zahtijevao oduzimanje robe,
Središnji ured Carinske uprave će donijeti odluku o oduzimanju robe, radi
uništenja pod carinskim nadzorom. Za otpad i ostatke nastale uništenjem robe
odredit će se carinski dopušteno postupanje ili uporaba.
(2) Troškove uništenja robe, iz stavka 1. ovoga članka, snosi primatelj robe,
sukladno carinskim propisima o uništenju carinske robe.

Članak 24.

Roba za koju je u provedbi carinskih mjera propisanih odred­bama ove Uredbe
utvrđeno da povrjeđuje pravo intelektualnog vlasništva, ne smije se:
1. pustiti u slobodan promet,
2. iznijeti iz carinskog područja Republike Hrvatske,
3. izvesti,
4. ponovno izvesti,
5. staviti u carinske postupke s odgodom, te
6. unijeti u slobodnu zonu ili slobodno skladište.

PRIJELAZNE I ZAVRŠNE ODREDBE

Članak 25.

(1) Rješenja kojima su prihvaćeni zahtjevi za poduzimanjem mjera za zaštitu
prava intelektualnog vlasništva, sukladno Uredbi o provedbi carinskih mjera, u
vezi s robom kojom se povrjeđuje pravo intelektualnog vlasništva (»Narodne
novine«, broj 106/2003), ostaju na snazi do isteka odobrenog razdoblja primjene
zatraženih mjera, te se smatraju odobrenjem, u smislu članka 10. stavka 1. ove
Uredbe.
(2) Postupci koji su, temeljem odredaba Uredbe o provedbi carinskih mjera, u
vezi s robom kojom se povrjeđuje pravo intelektualnog vlasništva (»Narodne
novine«, broj 106/2003), pokrenuti do dana stupanja na snagu ove Uredbe, dovršit
će se prema propisima po kojima su pokrenuti.

Članak 26.

Stupanjem na snagu ove Uredbe prestaje važiti:
1. Uredba o provedbi carinskih mjera u vezi s robom kojom se povrjeđuje pravo
intelektualnog vlasništva (»Narodne novine«, broj 106/2003),
2. Pravilnik o načinu polaganja, unovčavanju i povratu instrumenta osiguranja za
namirenje troškova čuvanja i održavanja robe pri provedbi carinskih mjera zbog
povrede prava intelektualnog vlasništva (»Narodne novine«, broj 167/2003).

Članak 27.

Ova Uredba stupa na snagu osmoga dana od dana objave u »Narodnim novinama«.

Klasa: 413-01/06-01/03
Urbroj: 5030120-06-1
Zagreb, 28. travnja 2006.

Potpredsjednica Vlade
i ministrica obitelji, branitelja i
međugeneracijske
solidarnosti
**Jadranka Kosor, dipl. iur**., v. r.

![](dodatni/145614.gif)
![](dodatni/145615.gif)

\_\_\_\_\_\_\_\_

(\*) Pogledati polje 10 (za dodatne informacije pogledati Upute
za popunjavanje obrasca zahtjeva za poduzimanjem carinskih mjera za zaštitu
prava intelektualnog vlasništva).
(\*\*) Za dodatne informacije pogledati Upute za popunjavanje obrasca zahtjeva za
poduzimanjem carinskih mjera za zaštitu prava intelektualnog vlasništva.
(\*\*\*) Ako je podnositelj zahtjeva zastupnik nositelja prava isti mora priložiti
dokaz da je ovlašten zastupati nositelja prava.
(1) Označiti odgovarajuće polje (polja).
(2) Upisati odgovarajući broj, ako nema priloga upisati 0.

UPUTE ZA POPUNJAVANJE OBRASCA ZAHTJEVA ZA PODUZIMANJEM
CARINSKIH MJERA ZA ZAŠTITU PRAVA INTELEKTUALNOG VLASNIŠTVA

I. OBVEZNI PODACI

(a) Kad nositelj prava osobno podnosi zahtjev:
–u slučaju prava koje je registrirano ili za koje je podnesen zahtjev za
registraciju, dokaz o registraciji ili dokaz da je zahtjev podnesen,
–u slučaju autorskog prava ili srodnog prava ili prava industrijskog dizajna,
koja nisu registrirana ili za koje nije podnesen zahtjev, svaki dokaz o
autorstvu ili statusu podnositelja zahtjeva kao izvornog nositelja prava.
(b) Ako zahtjev podnosi neka druga osoba iz članka 3. stavka 2. točke 2. Uredbe,
koja je ovlaštena koristiti prava iz članka 2. stavka 1. točke 1., 2. i 3.
Uredbe, pored traženog dokaza iz točke (a), potrebno je predočiti isprave
temeljem kojeg se stječe pravo korištenja.
(c) Ako zahtjev podnosi zastupnik nositelja prava ili neke druge osobe iz članka
3. stavka 2. točke 1. i 2., koje su ovlaštene koristiti neka od prava iz članka
2. stavka 1. točke 1., 2. i 3. Uredbe, pored traženog dokaza iz točaka (a) i
(b), potrebno je predočiti preslik punomoći.
Fizička ili pravna osoba koja ispunjava polje 1. Zahtjeva za poduzimanjem mjera
mora, u svim slučajevima, biti osoba koja će pribaviti isprave predviđene u
polju 11. Zahtjeva za poduzimanjem mjera.

II. ŠTO MORA SADRŽAVATI ZAHTJEV ZA PODUZIMANJEM MJERA?

Nositelj prava može bez plaćanja upravnih pristojbi podnijeti zahtjev za
poduzimanjem mjera bilo kao preventivnu mjeru ili ako ima razloga vjerovati da
je njegovo pravo/prava intelektualnog vlasništva bilo povrijeđeno ili da će se
vjerojatno povrijediti. Zahtjev mora sadržavati sve potrebne podatke kako bi
nadležna carinarnica mogla lako prepoznati odnosnu robu, a posebno:
– točan i detaljan tehnički opis robe,
– ime i adresu kontakt osobe koju je odredio nositelj prava,
– sve specifične informacije koje nositelj prava može imati vezano uz vrstu ili
način povrede prava intelektualnog vlasništva,
– izjavu iz članka 9. Uredbe i dokaz da je podnositelj zahtjeva nositelj prava u
odnosu na predmetnu robu.
• Nositelji prava obvezno i bez odlaganja moraju vratiti potvrdu o primitku
pismena dobivenih od Carinske uprave sukladno odredbama Uredbe (u slučaju
postupanja na temelju zahtjeva nositelja prava ili ex officio). Propisani rokovi
(tri radna dana – deset radnih dana) počinju teći od dana primitka pismena
dobivenih od Carinske uprave.
• U smislu Uredbe radni dan podrazumijeva svaki dan osim blagdana, subote i
nedjelje. Dan u koji pada događaj od kojega treba računati trajanje roka, ne
uračunava se u rok, već se za početak roka uzima prvi idući dan.
Obrazac treba popuniti u dva primjerka pisaćim strojem, računalom ili čitljivim
rukopisom i ne smije sadržavati brisanja ili precrtane riječi.

III. KAKO PODNIJETI ZAHTJEV ZA PODUZIMANJEM MJERA?

Nositelj prava zahtjev za poduzimanjem mjera podnosi Središnjem uredu Carinske
uprave. Središnji ured Carinske uprave obrađuje zahtjev i obavještava
podnositelja o svojoj odluci pisanim putem u roku od mjesec dana od dana predaje
urednog zahtjeva. U slučaju odbijanja zahtjeva Središnji ured Carinske uprave
donosi rješenje, na koje podnositelj zahtjeva ima pravo na žalbu. Mjere za
zaštitu prava intelektualnog vlasništva odobravaju se za razdoblje koje ne može
biti dulje od godinu dana od dana donošenja odobrenja. Odobreno razdoblje može
se produžiti za još godinu dana, na temelju pisanog zahtjeva podnositelja
zahtjeva koji je podnesen prije isteka odobrenog razdoblja i ako su podmireni
svi do tada nastali troškovi koji terete nositelja prava sukladno odredbama
Uredbe.

IV. OBJAŠNJENJA GLAVNIH POLJA KOJA POPUNJAVA PODNOSITELJ ZAHTJEVA

**Polje 1:** Ime, adresa i svojstvo podnositelja zahtjeva. U smislu članka 3. stavka
2. Uredbe podnositelj zahtjeva može biti nositelj prava osobno, osoba ovlaštena
za korištenje prava intelektualnog vlasništva ili ovlašteni zastupnik nositelja
prava ili ovlaštenog korisnika.
**Polje 4:** Status podnositelja zahtjeva. Označiti odgovarajuće polje.
**Polje 5:** Vrsta prava na koje se odnosi zahtjev za poduzimanjem mjera. Označiti
odgovarajuće polje.
**Polje 6 i 7:** Potrebno je navesti pojedinosti o kontakt osobi podnositelja
zahtjeva koja se bavi administrativnim pitanjima. Polje 7. namijenjemo je za
pojedinosti o osobi koja je odgovorna za kontakt s Carinskom upravom radi
utvrđivanja tehničkih pojedinosti zadržane robe. Osoba o kojoj je riječ mora
biti lako dostupna u svako vrijeme.
**Polja 8, 9 i 12:** Polje 8. namijenjemo je za specifične i precizne podatke koji
Carinskoj upravi trebaju omogućiti pravilno prepoznavanje originalne robe i za
sve podatke koje nositelj prava može imati o vrsti i načinu povrede prava
(isprave, fotografije, itd.).
Podaci trebaju biti što iscrpniji kako bi carinarnici omogućili jednostavno i
učinkovito prepoznavanje sumnjivih pošiljki uz uporabu sustava analize rizika.
U ova polja potrebno je upisati različite podatake kako bi se pospješila
obavještenost Carinske uprave o proizvodima i vrstama mogućih prijevara. Mogu se
pružiti dodatne popratne pojedinosti, kao npr.: vrijednost originalne robe,
mjesto iz kojega roba dolazi ili predviđeno odredište, podatke za identifikaciju
pošiljke ili pakiranja i ambalaže robe, očekivani datum dolaska i odlaska
pošiljke, vrsta prijevoznog sredstva, podatke o uvozniku, izvozniku, primatelju
ili posjedniku robe.
**Polje 11:** Fizička ili pravna osoba koja ispunjava polje 1. Zahtjeva za
poduzimanjem mjera mora, u svim slučajevima, biti osoba koja će pribaviti
isprave predviđene u polju 11. Zahtjeva za poduzimanjem mjera.
**Polje 13:** Potpisom u ovom polju, nositelj prava potvrđuje prihvaćanje uvjeta iz
Uredbe i svoje obveze.

PRILOG 2

IZJAVA U SKLADU S ČLANKOM 9. UREDBE O PROVEDBI CARINSKIH MJERA U
VEZI S ROBOM ZA KOJU POSTOJI SUMNJA DA POVRJEĐUJE ODREĐENA PRAVA INTELEKTUALNOG
VLASNIŠTVA

Ja, niže potpisani
........................................................................................
...................................................................................................................
..................................................................................................................,

kao nositelj prava intelektualnog vlasništva u smislu članka
3. Uredbe o provedbi carinskih mjera u vezi s robom za koju postoji sumnja da
povrjeđuje određena prava intelektualnog vlasništva (u daljnjem tekstu: Uredba),
ovom izjavom prihvaćam, u skladu s člankom 9. Uredbe, odgovornost za štetu koja
može nastati osobama koje sudjeluju u nekom od carinskih postupaka ili
postupanja iz članka 1. stavka 1. Uredbe, u slučaju prekida postupka pokrenutog
sukladno odredbama Uredbe uslijed mog postupanja ili propusta ili u slučaju da
se za odnosnu robu naknadno utvrdi da ne povrjeđuje pravo intelektualnog
vlasništva.
• Ovom izjavom se obvezujem snositi sve troškove nastale sukladno Uredbi u vezi
sa čuvanjem i održavanjem robe koja je zadržana pod carinskim nadzorom sukladno
članku 11. Uredbe, odnosno članku 15. Uredbe.
• Potvrđujem da sam upoznat sa člankom 16. Uredbe i obvezujem se da ću o svim
promjenama ili gubitku mojih prava intelektualnog vlasništva bez odgode
obavijestiti Središnji ured Carinske uprave.

Sastavljeno u \_\_\_\_\_\_\_\_\_\_\_\_\_\_\_\_\_\_

Datum: \_\_\_\_\_\_\_\_\_\_\_\_ /\_\_\_\_ / 20\_\_\_\_\_\_\_\_

Potpis:

\_\_\_\_\_\_\_\_\_\_\_\_\_\_\_\_\_\_\_\_

PRILOG 3

ZAPISNIK O UZIMANJU UZORAKA SUKLADNO ČLANKU 15.
UREDBE O PROVEDBI CARINSKIH MJERA U SVEZI S ROBOM ZA KOJU POSTOJI SUMNJA DA
POVRJEĐUJE ODREĐENA PRAVA INTELEKTUALNOG VLASNIŠTVA

|  |  |
| --- | --- |
| MINISTARSTVO FINANCIJA  CARINSKA UPRAVA |  |
| CARINARNICA  CARINSKA ISPOSTAVA |  |
| Broj: |  |
| Datum: |  |

**ZAPISNIK
o uzimanju uzoraka sukladno članku 15. Uredbe o provedbi carinskih mjera u svezi
s robom za koju postoji sumnja da povrjeđuje određena prava intelektualnog
vlasništva**

|  |  |  |
| --- | --- | --- |
| 1. | Nositelj prava | |
| 2. | Carinski deklarant | |
| 3. | Primatelj robe | |
| 4. | Posjednik robe | |
| 5. | Vlasnik robe | |
| 6. | Broj JCD i vrsta carinskog postupka | |
| 7. | Trgovački naziv robe iz fakture \* | |
| 8. | Tarifna oznaka | |
| 9. | Uzorci, uzeti iz:\*\* posuda, vreća, staklenki, kolutova, bala, kutija, omota, vagona, kamiona, broda, ... | |
| 10. | Carinska obilježja stavljena na uzete uzorke\*\*  Broj plombe Pečat carinarnice | |
| 11. | Količina uzeta za pojedini uzorak: | Uzorci uzeti u originalnoj ambalaži\*\*  DA                      NE |
| 12. | Napomene i upozorenja | |
| 13. | Prilozi:\*\* faktura, JCD, certifikat, tehnički podaci,  garancija, fotografije | |

\* ako je različita vrsta robe, treba je
označiti na fakturi. U toj rubrici treba napisati F.
\*\*potrebno podcrtaj

Zapisnik je sastavljen u \_\_\_\_\_\_\_\_\_\_\_\_\_, dana \_\_\_\_\_\_\_\_\_\_\_\_\_\_ .
Zapisnik o uzimanju uzoraka i uzorke preuzeli:
1. Nositelj prava (pečat i potpis)\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
2. Deklarant (pečat i potpis)\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
3. Posjednik robe (pečat i potpis)\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
4. Vlasnik robe (pečat i potpis)\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
Zapisnik sačinio i carinska obilježja na uzete uzorke stavio:
carinski službenik (pečat i potpis)\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Uredba, NN 50/2006-1207
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)